26 Desember: Kyk reg en wen. – Jan van der Watt - www.bybelkennis.co.za
by Mitch Kalp · Published 26/12/2017 · Updated 28/11/2017
Open 13:1-14:13 (fokus 14:1-5)
As party mense die woord Openbaring hoor dink hulle dadelik aan die “merk van die dier” (13:16). Daarvoor moet jy oppas, want dit gaan sleg wees, waarsku hulle dan ook dadelik. Daarsonder sal jy nie kan koop of verkoop nie (13:16-17). So sal die duiwel die donker kombers van sy mag oor almal trek… niemand gaan dit vryspring nie.
As mense jou so bangpraat, nooi hulle uit om net ŉ versie of wat verder te lees. Net in die volgende hoofstuk lees ons van die Lam en die 144,000 (‘n simboliese getal vir al die mense van God) wat op die berg Sion staan (14:1). Nie een van God se mense het iets oorgekom van al die ellende wat die duiwel oor hulle pad probeer bring het nie. Al 144,000 is nog daar, ongeskonde by die Lam. God het hulle deur al die bose planne en pogings van die duiwel heen veilig in sy hand gehou. Ja, niks wat op hierdie wêreld gebeur kan jou van God skei nie. Nee, God laat eenvoudig nie ‘n haar van die hoof van sy mense val sonder sy toestemming nie.
Hierdie is ook die verhaal van die godsdiens. Hoe ons na die lewe kyk, hang dikwels af van waarna ons kyk: kyk ons na die merk van die dier of na die 144,000 op Sion. Leef ons uit vrees vir die sonde of uit die oorwinning wat God self vir ons gee? Verloor ons in die lewe of wen ons?
God wil jou troos. Jy kan wen, al voel dit soms nie vir jou so nie. Om die waarheid te sê, jy het al gewen as jy by die Lam staan. Jy moet net seker maak dat jy daarop fokus, anders leef jy dit dalk mis.
Laaste 7 Dae: 5,546
Laaste 30 Dae: 18,872
Laaste 365 Dae: 360,443